KOMMISSIONENS BESLUTNING

af 30. april 1999

om ændring af beslutning 94/360/EF om mindre hyppig fysisk kontrol af sendinger af bestemte produkter, der skal indføres fra tredjelande i henhold til direktiv 90/675/EØF

(meddelt under nummer K(1999) 1166)

(EØS-relevant tekst)

(1999/302/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskaber(1), senest ændret ved direktiv 97/79/EF(2), særlig artikel 8, nr. 3, og

ud fra følgende betragtninger:

(1) I henhold til Kommissionens beslutning 1999/000/EF(3) suspenderes indførslen af fersk oksekød (inklusive slagteaffald) til konsum med oprindelse i eller indført fra USA med virkning fra den 15. juni 1999; indtil nævnte tidspunkt skal det sikres, at fersk oksekød (inklusive slagteaffald) indført fra USA ikke indeholder restkoncentrationer af væksthormoner;

(2) efter artikel 8 i direktiv 90/675/EØF er der fastsat mindre hyppig fysisk kontrol af sendinger af bestemte produkter i bilaget til Kommissionens beslutning 94/360/EF(4); der er påvist visse xenobiotiske væksthormoner og unormalt højt indhold af restkoncentrationer af naturlige hormoner i fersk oksekød (inklusive slagteaffald) undtagen bisonkød (inklusive slagteaffald) fra USA, og det er derfor nødvendigt at øge hyppigheden af den harmoniserede kontrol af sådant kød;

(3) de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Efter artikel 1 i beslutning 94/360/EF indsættes: "Artikel 1a

1. Uanset artikel 1 foretager hver medlemsstat ved indførsel til dets område via et hvilket som helst grænsekontrolsted eller grænseovergangssted følgende fysiske kontrol af sendinger af fersk oksekød (inklusive slagteaffald) undtagen bisonkød (inklusive slagteaffald), der har oprindelse i eller indføres fra USA:

- 100 % af alle sendinger underkastes fysisk kontrol

- af hver sending udtages der to officielle prøver, som hver undersøges for restkoncentrationer af de xenobiotiske hormoner melengestrolacetat, trenbolon og zeranol og for unormalt højt indhold af restkoncentrationer af de naturlige hormoner 17-beta-østradiol, progesteron og testosteron

- prøverne behandles i overensstemmelse med punkt 2.6, 2.7 og 2.9 i bilaget til Kommissionens beslutning 98/179/EF(5)

- prøverne sendes til og laboratorieundersøgelser foretages på et af de laboratorier, der er nævnt i bilaget til denne beslutning.

2. Medlemsstaterne tillader kun indførsel til deres område og forsendelse til en anden medlemsstat af fersk oksekød (inklusive slagteaffald), hvis de i stk. 1 omhandlede undersøgelser og analyser ikke afslører restkoncentrationer.

3. Alle omkostninger som følge af anvendelsen af nærværende artikel bæres af afsender, modtager eller deres befuldmægtigede."

Artikel 2

Bestemmelserne i artikel 1 tages op til revision på baggrund af oplysninger om udviklingen i situationen og de garantier, som USA's kompetente myndigheder stiller.

Artikel 3

Denne beslutning er rettet til medlemsstaterne.

Udfærdiget i Bruxelles, den 30. april 1999.

På Kommissionens vegne

Karel VAN MIERT

Medlem af Kommissionen

(1) EFT L 373 af 31.12.1990, s. 1.

(2) EFT L 24 af 30.1.1998, s. 31.

(3) Se side 52 i denne Tidende.

(4) EFT L 158 af 25.6.1994, s. 41.

(5) EFT L 65 af 5.3.1998, s. 31.

BILAG

LISTE OVER LABORATORIER

1. Rijksinstitut voor Volksgezondheid en Milieu

EF-referencelaboratorium

(Antonie van Leewenhoekklaan 9,) PO Box 1 , 3720 BA Bilthoven , Nederlandene Laboratoriedirektør og kontaktperson: Dr Rainer W Stephany Tlf. +31 30 274 26 13 Fax +31 30 274 44 03 E-mail: crl.aro@rivm.nl or rainer.stephany@rivm.nl

2. Laboratoire des dosages hormonaux

Nationalt referencelaboratorium

École nationale véterinaire de Nantes,

BP 50707 44307 Nantes Cedex 3 ( Frankrig ) Laboratoriedirektør og kontaktperson: Dr François André Tlf. +33 240 68 77 66 Fax +33 240 68 78 78 E-mail: andre@vet-nantes.fr

3. Ethvert laboratorium i andre medlemsstater, der foretager screening ved hjælp af isotopfortynding, on line-gaskromatografi og/eller flydende kromatografi/massespektrometri med kvalitetsstyring efter standard EN45001, og bekræftende analyser ved hjælp af massespektrometri med kvalitetsstyring efter standard EN45001.